Mmusi vra Cyril moet gou sê oor troep-ontplooiing | Netwerk24
Deur Philda Essop 17 Julie 2019 21:27
Pres. Cyril Ramaphosa moet eerder vroeër as later die voorwaardes bekend maak waaronder die weermag in sekere gebiede in Kaapstad ontplooi gaan word.
Dit was Woensdag Mmusi Maimane, DA-leier, se versoek in die Nasionale Vergadering (NV) in die debat oor Ramaphosa se begrotingsrede vir die presidensie.
Hy sê die ontplooiing van die Suid-Afrikaanse Nasionale Weermag (SANW) in gemeenskappe wat onder beleg van bendes en misdadigers is, is welkom.
“Dit hang nou van jou kantoor af om die raad – gouer eerder as later – in te lig oor die voorwaardes van dié ontplooiing van die SANW.
“Laat ons nou dieselfde verbintenis ook aan landelike gemeenskappe toon. Laat ons aan boere en plaaswerkers toon dat hulle ook ons beskerming verdien. Laat ons die oorlog na misdadigers oral neem.”
Ook Mosiuoa Lekota, Cope-leier, het in sy spreekbeurt die hoop uitgespreek dat Ramaphosa die NV in sy vertroue sal neem oor waarom die ontplooiing van die SANW nóú noodsaaklik geword het, omdat hy die enigste een is wat die reg het om gewapende magte in die land te ontplooi.
“Die rede hiervoor is dat jy dalk inligting mag hê wat nie vir ons oor die nasie aangedui is nie. Die styl om mag toe te pas om die samelewing te beheer, het ons van die ou orde van apartheid geërf toe hulle nie geweet het hoe om ons te beheer nie. Hulle het die polisie gebruik . . . maar toe hulle misluk het, het hulle die gewapende magte ingestuur en hulle het baie onskuldige mense vermoor. Maar ons weet hulle het misluk omdat hulle nie geweet het waar om die vryheidsvegters te vind nie.”
Hy wil weet waarom die gewapende magte tussen gemeenskappe ingestuur word.
“Is ons in ’n oorlog gewikkel met ons gemeenskappe of nie? Ons dink nie ons kan die samelewing bestuur op die dieselfde manier as wat die apartheidsregering dit bestuur het, wat nie deur ons gekies is nie.”
Hy sê die polisie moet in staat wees om misdadigers in hegtenis te neem. Die antwoord kan egter volgens hom nie wees om die weermag tussen die samelewing in te stuur nie.
Mogamat Hendricks, Al-Jamah-LP, het Ramaphosa bedank vir die ontplooiing van die weermag in tien brandpunte. Hy is persoonlik vertroud met dié brandpunte.
Meer oor: Sanw | Nasionale Vergadering (Nv) | Mmusi Mai­Mane | Pres. Cyril Ramaphosa | Debat | Weermag-Ontplooiing | Begrotingsrede | Politiek